בס"ד ,יום חמישי אדר ב' תשפ"ד , פרשת פקודי

לבניי היקרים מאוד והוריהם

שלום רב וחודש אדר שמח.

אנו עומדים בר"ח אדר ב' , וברצוני לכתוב מספר משפטים איך קיבלנו – הצוות והבנים המתוקים את חודש אדר ב' בישיבה היום. אני עדיין חש את ההתרגשות העצומה משבוע זה ומשבוע הבא .

**"משנכנס אדר מרבין בשמחה".**חודש אדר נפתח בעוצמה אדירה . עברנו יום גדוש אירועים משמחים ומרחיבי לב.  **יום הלימודים נפתח בתפילת ראש חודש חגיגית מוזיקאלית** . בני כיתה י"ב הנפלאים ארגנו את תפילת הבוקר. השירה העצומה בהלל בשיתוף תזמורת, והעליות לתורה של הצוות היו מדהימות. לאחר תפילת הלל חגיגית המשיכו מאות הבנים לשיר, לרקוד במעגלים, להקרין עוצמה גדולה של שמחה הנובעת  מקודש ומרצון להעצים את החשיבות והערך של השמחה בחודש אדר. לאחר הריקודים המשכנו לקריאה בתורה ולעליות המסודרות וערוכות בצורה היתולית במתכונות של "רשות לחתן תורה".  הבנים ידעו להשתמש בהומור בריא, בחן רב וברמה גבוהה תוך שמירת הגדרים ההלכתיים והמוסריים.

**בשעות הבוקר  יצאו בני כיתות ז'-ח'  לשמוח ולהתפלל עם בתי הספר היסודיים בגבעת שמואל**. בכל מקום נעשתה השתלבות והתחברות לבני בתי הספר היסודיים בתפילה ובשמחה.

**למחרת** – **א' אדר ב'** , יצאנו עם בני השמינית להתפלל תפילת ראש חודש במחלקת השיקום בתל השומר. בעקבות המלחמה ישנם חיילים רבים במחלקת השיקום וב"ה הצלחנו בתפילה העוצמתית , בריקודי השמחה ובהתלהבות האדירה להביא שמחה גדולה לפצועים. האירוע היה מרגש מאוד ויצאנו משם מחוזקים מאוד. אמרתי לשמיניסטים – "החיילים היו בעזה בשבילנו ולמעננו, ועכשיו החובה שלנו להיות פה בשבילם. אין תפילה יותר מרגשת מתפילה כזו שבה אנחנו באים לכאן להתפלל יחד עם פצועי צה"ל". יצאנו משם עם דמעות בעיניים לאחר ההתרגשות העצומה של התפילה ובמיוחד לאחר תפילת "מי שברך" לחיילי צה"ל.

**הישיבה מכינה אירועים נוספים רבים להמשך החודש וכולנו מתפללים שנמשיך לקדם ולהתקדם בשמחה ובחוויות רוחניות מעשירות ומעצבות, והעיקר להמשיך לקדש ש"ש.** תוכנית השבוע הקרוב נשלחה להורים ולבנים במסמך מיוחד לכך.

**תענית אסתר –** יום חמישי י"א אדר ב'. ביום זה נקדיש את היום לע"נ של הרב יוסף שטווי זצ"ל – מנהל התיכון של הישיבה , שנפטר ממחלה לפני 4 שנים. נקדיש יום זה לשיעורי תורה בנושאי פורים. בשעה 12.15 נתפלל מנחה והבנים ישתחררו בשעה 13.00 .

**שבת זכור-** מחזור כיתה י"ב מזמין את בני התיכון לתפילת ערב שבת ולארוחת ערב שבת . לאחר ארוחת שבת בני י"ב יעבירו דברים היתוליים. בשבת בבוקר רק כיתות י"ב יהיו בישיבה לתפילות ולארוחות שבת.

**מסיבת פורים ישיבתית תתקיים בחדר האוכל של הישיבה במוצאי שבת הבאה - ליל קריאת המגילה החל מהשעה 21:15.**מוזיקה ושירה יהודית שמחה. כיבוד עשיר  והרבה שמחה יהודית- תלמידים, בוגרים, הורים ובני משפחה- מוזמנים.

בעוד כשבוע נחוג את חג הפורים. ידועים דברי הזוהר הקדוש שאומר : **ש- "יום הכפורים כ-פורים"**. והדברים מופלאים. איך ניתן להשוות את היום הקדוש שבו אנו כמלאכי השרת, אסורים באכילה ובשתייה, לפורים שכולו שמחה ומאכל ומשתה ????

על קרבן העולה נאמר "זאת תורת העולה". ואילו על קרבן השלמים נאמר "זאת תורת זבח השלמים אשר יקריב לה' ". הקשר והזיקה שבין הקרבן לה' לא הוזכרה אלא בקרבן שלמים, והדבר חוזר על עצמו. "המקריב את זבח שלמים לה', יביא את קרבנו לה' ". "ידיו תביאנה את אשי ה'... להניף אותו תנופה לפני ה' ".

והדבר קשה מאוד - **שבקרבן עולה** שכולו לה', לא הוזכר שהוא קרבן לה', **ודווקא שלמים**, הנאכלים ע"י הבעלים, הם קרבן לה' ???? אלא מסבירים כך : ברור שקורבן עולה הוא לה', שהרי לאיש אין חלק בו. החידוש הוא בקורבן שלמים, "שעושים שלום בין ה', הכוהנים והבעלים, והוא החביב מכל הקרבנות" (מד"ר), **שגם הוא לה'**. ומהי חביבותו??? שהבעלים אוכלים מבשרו, אך עושים זאת לשם שמים. וזה סימן לכל מעשינו הגופניים והגשמיים, **שגם בעיסוקינו בעולם החומרי עוסקים לשם שמים.**

בכל המועדים נאמר "חציו לה' וחציו לכם". יום הכפורים הוא כולו לה'. אנו אמנם דומים למלאכי השרת ביום זה, אך יוה"כ אינו האידיאל של היהדות, וכפי שאמר הרב'ה מקוצק שביקרנו בעירו ובקברו לפני שבוע "ואנשי קדש תהיון לי", מלאכים יש לי בשמים די והותר. אני מבקש מכם בני האדם שתעשו מהארץ שמיים, תיקחו את הדברים החומריים ותכניסו בהם "שמיים" – מהות רוחנית.

על פי זה מובן למה פורים מושווה ליום – הכיפורים. ביום כיפור קל לעבוד את ה', כי אנו עוסקים כל היום ברוחניות, החוכמה היא בפורים – דווקא מתוך עשייה חומרית כמו סעודת פורים, משלוח מנות ומתנות לאביונים , תחפושות ועוד.....אנו עסוקים בחומריות אך אנו חייבים להכניס בדברים החומריים את הרוחניות, את הקדושה.

**ולכן , מה נעשה בישיבתנו בשבוע הבא ??**

מאות בחורים יסיימו אי"ה את מסכת מגילה (משניות) בקברו של ר' יהודה הנשיא בבית שערים לקראת ימי הפורים. עשרות בחורים לקחו ע"ע לסיים את מסכת מגילה לקראת חג הפורים. במוצאי שבת הקרוב , לאחר ההתוועדות שנערוך בהשתתפות ההורים והבנים יחד עם הזמר עמירן דביר, יישארו עשרות בחורים כל הלילה ללמוד ולסיים את מסכת מגילה עם הרמי"ם . כמובן שנקדיש את סיומי המכת ואת סיום משניות מסכת מגילה לע"נ של החיילים שנפלו במלחמת "חרבות ברזל", לבריאות שלמה ולהחלמתם של פצועי צה"ל הרבים ולהשבתם של החטופים מעזה בריאים ושלמים.

כמו"כ , בשבוע הבא ביום רביעי , יצאו בני הישיבה מכיתות ז'-ח'-ט' למחנות צה"ל לחלק משלוחי מנות לחיילים. כמו"כ בני הכיתות יצאו לשמח בבתי ספר רבים שבהם לומדים בנים בעלי צרכים מיוחדים, וכן נצא אי"ה לכיכר החטופים בת"א לחלוקת משלוחי מנות ולאחל פורים שמח למשפחות החטופים ולעם ישראל. רק לאחר כל הפעילויות האלו נצא מוכנים רוחנית לקבל את חג הפורים הקדוש, ונוכל להכניס המון קדושה בדברים החומריים ביום הפורים.

**בואו נשתדל לפרגן אחד לשני – לפרשת פקודי**

מילות הערכה ומילות תודה לצערנו כמעט ואינן נשמעות ביום-יום . בני האדם לפעמים מרגישים שהכול מגיע להם. חוץ מזה , חיי היום יום סוערים ומלווים את האדם מידי יום מתחים שונים שעלולים לפגום ביכולתנו לפרגן . למי לפרגן ? **לכולם** – להורינו , לחברינו , לרמי"ם ולמורים........

פרשת השבוע – פרשת פקודי מתארת את בניית המשכן והקמתו. לאחר סיום המלאכה משה מברך את העוסקים במלאכה ואומר להם : **" וַיַּרְא מֹשֶׁה אֶת כָּל הַמְּלָאכָה וְהִנֵּה עָשׂוּ אֹתָהּ כַּאֲשֶׁר צִוָּה יְקֹוָק כֵּן עָשׂוּ וַיְבָרֶךְ אֹתָם מֹשֶׁה"** (שמות ל"ט). משה מפרגן לעם ישראל על בניית המשכן למרות שהם נצטווו על בנייתו.

זאת ועוד , בניית המשכן היה אינטרס מובהק של עם ישראל . רש"י מביא את דברי חז"ל שמשה ברך את ישראל בברכה זו :"**ויברך אותם משה**" - אמר להם יהי רצון שתשרה שכינה במעשה ידיכם, (תהלים צ יז) ויהי נועם ה' אלוקינו עלינו ומעשה ידינו...." , והוא אחד מאחד עשר מזמורים שבתפלה למשה. משה אינו מסתפק רק בהודאה על בניית המשכן בעבר , אלא הוא מתפלל גם על העתיד שה' יתב' ינעים לכם וייטיב את מעשיכם, ושבני האדם יראו שכינה במעשי ידיהם.

פסוק זה "ויהי נועם.." חותם את פרק צ' בספר תהילים ואחריו מופיע מזמור צ"א הידוע לכולנו : "יֹשֵׁב בְּסֵתֶר עֶלְיוֹן בְּצֵל שַׁדַּי יִתְלוֹנָן: אֹמַר לַיקֹוָק מַחְסִי וּמְצוּדָתִי אֱלֹהַי אֶבְטַח בּוֹ: כִּי הוּא יַצִּילְךָ מִפַּח יָקוּשׁ מִדֶּבֶר הַוּוֹת: בְּאֶבְרָתוֹ יָסֶךְ לָךְ וְתַחַת כְּנָפָיו תֶּחְסֶה צִנָּה וְסֹחֵרָה אֲמִתּוֹ: לֹא תִירָא מִפַּחַד לָיְלָה מֵחֵץ יָעוּף יוֹמָם...".

פירוש המזמור – מעשינו ינעמו לפני ה' וזה יקרה כאשר נבטיח ונאמין שה' יתב' שומר עלינו בכל רגע.

תפילה זו נאמרת ע"י כלל ישראל במוצאי שבתות , וכך מסביר זאת רבי צדקיה הרופא בספרו שיבולי הלקט בסימן קכ"ט : **"והמזמור הזה אמרו משה רבינו ע"ה בשעה שהקים את המשכן והתפלל על המזיקין שיכלו מן העולם"** . אנו מתפללים במוצאי שבת ומבקשים מה' יתב' שישפיע עלינו שפע של ברכות.

במהלך כל השבוע אנו מקימים ובונים משכן , משתדלים לעשות דברים משמעותיים , ובמוצאי שבת אנו **מודים ומפרגנים** לה' על השבוע הקודם , ומתפללים לקראת השבוע החדש שה' ישפיע עלינו שפע של ברכות גם בשבוע הבא.

**הפירגון – יסודו בהכרת הטוב** . משה רבנו בעצמו כבר למד בעברו , בתחילת מנהיגותו מהי כפיות טובה. משה נמנע מלהכות ביאור מפאת כפיות טובה , וכפי שאומר המדרש : **"א"ר תנחום א"ל הקדוש ברוך הוא למשה המים ששמרוך בשעה שהושלכת ליאור, ועפר שהגין עליך כשהרגת את המצרי אינו דין שילקו על ידיך לפיכך לקו על ידי אהרן"** .(מדרש תנחומא (ורשא) פרשת וארא סימן י"ד).

היאור והעפר אינם מרגישים ואינם נעלבים. אעפי"כ , ה' יתב' מונע ממשה שילקה אותם . כפיות טובה פוגעת באדם עצמו ומשחיתה את מידותיו ולכן יש להימנע מלהיות כפוי טובה גם מול יאור חסר רגשות.

בטרם נבנה המשכן סופג משה ביקורות קשות מהעם , ושיא המתח בין משה לעם מתרחש בחטא העגל ובשבירת הלוחות. אולם ברגע שהוקם המשכן משה נעמד ליד עושי המלאכה ומברך אותם בברכה מיוחדת . אמירת תודה היא חלק מהכרת הטוב ומי שמונע עצמו מלפרגן לזולת יש בו כפיות טובה.

ברגע שאומרים תודה ומפרגנים לעושי מלאכת המשכן, אמירה זו מעצימה את המוטיבציה ותורמת רבות למנוע שחיקה בפועלם – פועלנו.

**מה למדנו מדבר תורה זה ???**

להתחיל לראות בכל חיינו את החצי כוס המלאה, **את האור** ואת מה שעשינו והצלחנו ועל כך צריך לומר תודה ולפרגן. אם נרגיל את עצמנו לפרגן חיינו ייראו הרבה יותר טובים ונעימים.

**ברצוני להודות לה' יתב' על כך שאנו עומדים לסיים את הרישום לשנה הבאה- שנת תשפ"ה . אני לא לוקח את הצלחת הישיבה כדבר מובן מאליו, אלא ה' יתברך פועל מידי יום ועוזר לנו בכל פעולה ,בכל החלטה ובכל מעשי ידינו. אנו רואים את הסייעתא דשמיא בכל צעד וצעד.**

**תודה ה' יתב' על כל עזרתך לי באופן אישי ולצוות הישיבה והתלמידים, תודה שברכת אותנו בצוות כזה ובתלמידים כאלו . אנחנו מצדנו נמשיך לפאר ולרומם את שמך בישיבתנו ונמשיך להגדיל תורה ולהאדירה בכל פועלנו ובכל מעשי ידינו.**

שבת שלום ומבורך ובשורות טובות

אוהבכם ומוקירכם

שרגא פרוכטר – ראש הישיבה